《题旌忠庙次王龟龄韵》
宋代·喻良能

睢阳截然当贼中，婴城既久粮食空。
矢死不降有二公，更史皎皎书其忠。
国家涵养自建隆，上至鹓鹭下罴罴。
一节一义皆获通，无不昭然简宸衷。
建炎多难谁奋躬，开门纳降何匆匆。
达官尚尔况困穷，嗟嗟唐侯一何雄。
抽砖击敌甘命终，愿以颈血污刃红。
精诚贯日亘云穹，上彻九重达尧聪。
诏令血食居镇东，激昂臣子忠勇风。
嘉名千古齐华崧，王仙作诗美抗戎，
岂比尔雅诂鱼虫。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。